Werker beland onder vragmotorDie man is per helikopter na die hospitaal geneem (Foto: Verskaf) ŉ 47-jarige man is Woensdagmiddag ernstig beseer nadat ŉ vragmotor in Centurion, Gauteng, oor hom gery het. Volgens Shawn Herbst, woordvoerder van Netcare 911, was die man ŉ werker wat gehelp het om die vragmotor in Amberfield Valley, Centurion, af te laai. Paramedici het die man op die toneel behandel (Foto: Verskaf) “Die vragmotor se remme het na bewering ingegee. Die voertuig het teruggerol en oor die werker gery,” bevestig Herbst. Herbst sê paramedici is omstreeks 13:50 na die toneel ontbied, waar hulle die werker op die grond aangetref het. Hy het ernstige beserings opgedoen. “Paramedici het die man op die toneel gestabiliseer voordat hy vir verdere behandeling per helikopter na ŉ hospitaal geneem is.”